Megfosztották mandátumától a brazil parlament alsóházának elnökét | Euronews
Megfosztották mandátumától a brazil parlament alsóházának elnökét
Írta: Euronews •et; A legfrissebb fejlemények: 13/09/2016
Elsöprő többséggel megszavazta a brazil parlament alsóháza hétfőn, hogy fosszák meg mandátumától a testület elnökét, Eduardo Cunhát, és tiltsák ki nyolc évre a politikai életből. Cunhának oroszlánrésze volt abban a jogi eljárásban, amely Dilma Rousseff államfő elmozdítását eredményezte.
– A mandátumom elvesztésével fizetem meg annak az árát, hogy én vezettem az eljárást Dilma Rousseff ellen. Ezt mindenki tudja – és ezt senki nem veheti el tőlem. Ez az ára annak, hogy Brazília megszabaduljon a Munkáspárttól. Ez a nagy igazság – mondta Eduardo Cunha.
A bukott házelnök azzal fenyegetőzött, hogy magával ránt más politikusokat is.
A szocialista párt egy képviselője felszólalásában azt mondta: Eduardo Cunha korrupt, és el kell távolítani annak érdekében, hogy az igazság győzedelmeskedhessen. Majd azt kiabálta: ki Cunhával!
Cunhára feltehetően letartóztatás vár. A brazil államügyészség több millió dollárnyi kenőpénz elfogadásával vádolja a politikust a Petrobras állami olajvállalat körüli korrupciós botránnyal kapcsolatban.
Cunhától ugyanakkor nem emiatt, hanem azért vették el mandátumát, mert eltitkolta svájci bankszámláit.
Brazília nem avatkozik be Venezuelában